Haustið 2018 var sótt um styrk til Byggðaáætlunar til að koma á laggirnar fjarvinnslustöð á sviði þjóðfræði á Hólmavík í tengslum við Rannsóknasetur HÍ á Ströndum . Jákvætt svar barst í lok ársins um styrk að upphæð samtals 18 milljónir til þriggja ára og er úthlutunin í tengslum við Byggðaáætlun 2018 - 2024 . Byggðastofnun er tengiliður ríkisins vegna verkefnisins . Eiríkur Valdimarsson þjóðfræðingur var árið 2019 ráðinn starfsmaður í fullt starf við Rannsóknasetrið til að sinna þessu verkefni . Auk þess sem fleiri verða ráðnir í hlutastörf í styttri tíma við einstaka verkþætti . Gert er ráð fyrir samstarfi við þjóðmenningarstofnanir á landsvísu og söfn í héraðinu og er þegar búið að koma einstökum verkefnum af stað . Innan vébanda verkefnisins er unnið að skráningu á menningararfi og margvíslegum verkefnum sem snúast um að koma honum á rafrænt og aðgengilegt form . Verkefnin eru flest á landsvísu , en leitast er við að hafa einnig í gangi verkefni sem snúa sérstaklega að Ströndum . Bæði er um að ræða þátttöku í viðamiklum skráningarverkefnum sem þegar voru í gangi og nýjum verkefnum . Myndin hér efst á síðunni er frá undirritun samninga á Sauðárkróki og fengin á vef Byggðastofnunar . Lengst til hægri á myndinni er Vilhelm Vilhelmsson hjá Rannsóknasetri HÍ á Norðurlandi vestra og Jón Jónsson hjá Rannsóknasetri HÍ á Ströndum við hlið hans , báðir kampakátir með sín framlög , en alls fengu 4 verkefni stuðning . Rannsóknasetur HÍ á Ströndum - Þjóðfræðistofa